Debate: This is Europe - Debate with the Prime Minister of Greece, Kyriakos Mitsotakis
Date: TUESDAY, 5 JULY 2022
Speaker: Dimitrios Papadimoulis
Political group: The Left
Country: France
Language: EL

Στη δημοκρατία, οι πολίτες αποφασίζουν. Χθες ήταν πρωθυπουργός ο Τσίπρας, σήμερα είναι ο Μητσοτάκης, αύριο, αν το θελήσει ο ελληνικός λαός, μπορεί να είναι πάλι ο Τσίπρας. Πρέπει να σεβόμαστε την αλήθεια· και η αλήθεια λέει ότι το κόμμα της Νέας Δημοκρατίας έχει τεράστια ευθύνη για τη χρεοκοπία της χώρας, γιατί την άφησε το 2009 με έλλειμμα 15,4% και τεράστιο δημόσιο χρέος και πελατειακό κράτος και διαφθορά και ολιγάρχες και κολλητιλίκια. Την έβαλε στα μνημόνια, και η κυβέρνηση Σαμαρά-Βενιζέλου —στην οποία ήταν κορυφαίος υπουργός ο κύριος Μητσοτάκης—, τίναξε τη μπάνκα στον αέρα: ανεργία 27%, τεράστιες κοινωνικές ανισότητες, τεράστια οπισθοδρόμηση. Και, αντί για τη σύγκλιση που ήταν η προσδοκία των Ελλήνων όταν μπήκαμε στην Ευρωπαϊκή Ένωση, 40 χρόνια πριν, με βάση αυτά που υποσχέθηκε ο Κωνσταντίνος Καραμανλής και ο Ανδρέας Παπανδρέου, έχουμε απόκλιση. Και για αυτά έπρεπε να μας μιλήσετε, κύριε Μητσοτάκη.  Η Ελλάδα έχει τον μεγαλύτερο πληθωρισμό σε όλη την Ευρώπη: 12% —40% πάνω από το μέσο όρο της Ευρωζώνης—, τη δεύτερη ακριβότερη τιμή βενζίνης στην Ευρωπαϊκή Ένωση. Σύμφωνα με τη Eurostat, με όρους αγοραστικής δύναμης των πολιτών είναι 26η στους 27. Και έχετε μεγάλο μερίδιο ευθύνης για αυτό, γιατί πέρα από τον εισαγόμενο πληθωρισμό έχουμε πάρτι αισχροκέρδειας και κερδοσκοπίας. Η Ελλάδα παραμένει πρώτη σε δημόσιο χρέος και κατρακύλησε, στα χρόνια της δικής σας διακυβέρνησης: 27η στους 27 στην ελευθερία του Τύπου και στον Παγκόσμιο Δείκτη 43 θέσεις, σε 3 χρόνια, στη θέση 108.  Επιμένετε, κύριε Μητσοτάκη, ότι οι Δημοσιογράφοι χωρίς Σύνορα είναι μια αναξιόπιστη μη κυβερνητική οργάνωση; Γιατί θέλω να σας δώσω μια είδηση: εμείς, στο Ευρωπαϊκό Κοινοβούλιο, τη θεωρούμε πάρα πολύ αξιόπιστη, είναι θεσμικός μας συνεργάτης, όπως είναι και της Επιτροπής και του Συμβουλίου της Ευρώπης και του ΟΗΕ, και σε λίγες ώρες μαζί με την κυρία Metsola, την Πρόεδρο του Ευρωπαϊκού Κοινοβουλίου, θα συναντηθούμε με τους Δημοσιογράφους χωρίς Σύνορα, που εσείς συκοφαντείτε, για να ενισχύσουμε τη συνεργασία μας.  Πείτε μας, λοιπόν, γιατί η Ελλάδα παραμένει πρώτη στους 27 στην ανεργία των νέων και 27η στους 27 στην ισότητα των φύλων; Γιατί στα τρία χρόνια της δικής σας διακυβέρνησης έχουμε τον μεγαλύτερο αριθμό θανάτων από την πανδημία ανά εκατομμύριο κατοίκων σε όλη τη δυτική Ευρώπη; Και κάτι ακόμη: όσα σας είπαν ο κύριος Azmani εκ μέρους της Oμάδας Renew Europe και η κυρία Strik εκ μέρους της Ομάδας τωv Πρασίvωv, για την ανάγκη να ελεγχθούν οι παράνομες επαναπροωθήσεις, τα λέει και το Ευρωπαϊκό Κοινοβούλιο με την Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων, τα λέει και η Επίτροπος Johansson, και πρέπει να ελεγχθούν γιατί δεν κάνουν καλό στην πατρίδα μας αυτά τα πράγματα —όπως και η υποχώρηση του κράτους δικαίου.  Και επειδή μαθαίνω ότι η κυρία Vestager σάς ζήτησε εκσυγχρονισμό και μεταρρυθμίσεις για την ταχύτερη απονομή της δικαιοσύνης στην Ελλάδα —καθώς η αργή απονομή της δικαιοσύνης αποτελεί και εμπόδιο για τις επενδύσεις και την αξιοποίηση των κονδυλίων του Ταμείου Ανάκαμψης—, θα ήθελα, κύριε Μητσοτάκη, και κάτι ακόμη από εσάς στη δευτερολογία σας: τον Ιανουάριο στη Βουλή, χαρακτηρίσατε κορυφαίους Έλληνες δημοσιογράφους και ερευνητές, «υπόκοσμο» και «συμμορία». Το Ανώτατο Ελληνικό Δικαστικό Συμβούλιο —δικαστές που επελέγησαν από ηγεσία της δικαιοσύνης, την οποία εσείς διορίσατε—, ομόφωνα και πανηγυρικά απάλλαξε από κάθε κατηγορία αυτούς τους δημοσιογράφους. Σκοπεύετε για τους βαρείς χαρακτηρισμούς «υπόκοσμο» και «συμμορία» να ζητήσετε έστω μία συγγνώμη;  Και κάτι τελευταίο για το ταμείο ανάκαμψης: η Πορτογαλία θα φτιάξει με τα λεφτά του Ταμείου Ανάκαμψης δεκάδες χιλιάδες κλίνες και διαμερίσματα για νεαρά ζευγάρια, σπουδαστές και φοιτητές. Εσείς πώς θα τα φτιάξετε με τα λεφτά του Ταμείου Ανάκαμψης;